**Baggrundsnotat**

**Relevante data om økonomi og beskæftigelse i fiskerierhvervet   
Hilmar Ogmundsson**

**Notat med foreløbig beskrivelse af relevante data om fiskerierhvervet**

1. **Fiskeressourcen er samfundets ejendom og data om udnyttelsen af national interesse**

Fiskeressourcen i de grønlandske farvande er samfundets ejendom. Ressourcen stilles til rådighed for fiskerierhvervet via forskellige forvaltningsmodeller med hjemmel i fiskeriloven og følgelovgivningen hertil.

Gevinster fra at udnytte denne fælles ressource bør derfor fordeles mellem på den ene side de fiskere og rederier, som fisker og tjener på ressourcen, og på den anden side samfundet via en passende beskatning.

Fiskeriet er landets absolut vigtigste erhverv. Derfor er kvaliteten af den måde, som vi forvalter den fælles ressource på, af meget stor betydning for velstand og velfærd i samfundet. De valg, der træffes politisk for den fremtidige forvaltning, vil følgeligt kunne få vidtrækkende konsekvenser.

For at fiskerierhvervet forsat kan bidrage til det offentlige med højt provenu fra ressourcerenteafgifter og skatter, er det afgørende, at fiskeriforvaltningen skaber rammer for at drive et rentabelt fiskeri, der også på langt sigt er både biologisk og økonomisk bæredygtigt.

Det vil sikre en høj positiv ressourcerente til gavn for fiskere, rederier, ansatte i fiskerierhvervet og for hele samfundet. Fordelingen af ressourcerenten afgøres af beskatningsreglerne (ressourcerente-afgifter, virksomhedsbeskatning og indkomstbeskatning), men i den forbindelse er det vigtigt at være opmærksom på, at ressourcerenteafgifter aflaster andre, forvridende skatter.

**Tekstboks 1. Om ressourcerente**

Ressourcerente kan beskrives som et overnormalt afkast ved udnyttelsen af fiskeressourcen i forhold til, hvad andre erhverv kan opnå i afkast. Det vil sige, hvor stort overskud fiskeriet har efter at have dækket fangstomkostninger, investeringen og et normalt afkast til ejeren.

Ved udarbejdelsen af samfundsøkonomiske analyser om fiskeriet er der ofte fokus på at opnå størst mulig ressourcerente. Disse analyser inddrager sjældent spørgsmålet om, hvordan ressourcerenten fordeles mellem virksomheder, individer og det offentlige.

Størrelsen på ressourcerenten afhænger i høj grad af de anvendte fiskerireguleringssystemer, fiskeriforvaltningen og selve strukturen i fiskeriet.

Det kræver kontakter og kendskab til markedsforhold at opnå de bedste priser samt erfaring med virksomhedsdrift og fiskeri for at generere den højest mulige ressourcerente. En dygtig ledelse kan således bidrage til at hæve ressourcerenten yderligere. Det er eksempelvis meget risikofyldt og kapitaltungt at investere i et større fiskefartøj. At sikre et effektivt fiskerierhverv kræver en professionel ledelse af driften og et veluddannet personale, herunder veluddannede skibsofficerer og besætningsmedlemmer.

I alle tilfælde afhænger muligheden for at opnå overskud og ressourcerente af reguleringssystemet og forvaltningen.

**Gode data om fiskeriet som fundament for forvaltning og indblik**

Det er samtidig væsentligt, at der er gennemsigtighed i forhold til udnyttelsen af fiskeriressourcen, og at eventuelle ændringer sker på et velbelyst grundlag. Dette kræver, at der er adgang til relevante og pålidelige data, herunder for en dels vedkommende også tidstro data.

Grundlæggende kan der med fordel her skelnes mellem:

* data til forvaltningsformål og
* data, som offentligheden og dermed samfundet har adgang til.

1. **Fiskeriets bidrag til den grønlandske økonomi**

Eksporten af fisk og fiskeprodukter udgør hovedparten af indtjeningen fra udlandet igennem deres vareeksport. I 2017 eksporterede fiskererhvervet fiskeprodukter til en værdi 5,1 mia.kr., hvilket svarer til ca. 91 pct. af den samlede vareeksport.[[1]](#footnote-1) De vigtigste eksportprodukter er rejer, hellefisk og torsk.

Fiskerierhvervet har indvirkning en stor del af de lokale virksomheder gennem indkøb fra underleverandører, og når fiskerne og fabriksmedarbejderne bruger deres indtjening på forbrug. Det samlede fiskerierhverv estimeres at have stået for i omregnet af 23 pct. af bruttoværditilvæksten i Grønland i 2017. Bruttoværditilvæksten kan for hele økonomien sammenlignes med BNP. Det bemærkes dog, at det er ikke muligt på grundlag af Grønlands Statistiks nationalregnskab at opgøre den præcise andel. Foruden denne direkte værdiskabelse giver fiskeriet anledning til flere typer afledte effekter i den øvrige økonomi. Det anslås, at fiskerierhvervets samlede andel af BNP inkl. afledte effekter udgør mellem 23-30 pct.

Den samlede økonomi i det grønlandske fiskerierhverv, eksklusiv økonomien hos selvstændig erhvervsdrivende fiskere, fremgår af figur 1.

Figur 1: Den samlede økonomi i det grønlandske fiskerierhverv.

*Kilde: Grønlands Statistik, regnskabsstatistik, årets priser. Året 2017 er det nyeste tilgængelige.*

*Note: Regnskabsstatistikken er kun for aktieselskaber, anpartsselskaber og udenlandske filialer. Omsætningen er bruttoomsætning hvor den er ikke konsolideret. Selvstændig erhvervsdrivende f.eks. jollefiskere er ikke omfattet af opgørelsen i figuren.*

Det er ikke muligt at opdele de regnskabsmæssige tal for erhvervet i økonomien fra henholdsvis fiskeriet og fiskeindustrien, da nogle af virksomhederne har regnskaber med blandet drift.

Det samlede driftsresultat (EBIT) i det grønlandske fiskerierhverv er steget meget i perioden 2009-2017. Året 2009 var en underskudsforretning for fiskerierhvervet som helhed. I perioden 2010 til 2017 oplevede fiskerierhvervet en betydelig stigning i rentabiliteten, hvor underskuddet i 2009 voksede til et overskud på ca. 800 mio.kr. i 2016. Trods et samlet fald i overskuddet til 600 mio.kr. i 2017, er det stadig historisk højt. Årsagen til den markante forbedring i fiskerierhvervets samlede rentabilitet skyldes hovedsagligt god økonomi i det havgående fiskeri efter rejer og hellefisk, blandt andet på grund af historiske høje eksportpriser på disse arter.

Den samlede lønsum i fiskerierhvervet er steget markant i perioden 2009-2017. Den samlede lønsum i 2016 på ca. 1,7 mia.kr. er næsten fordobling af lønnen i forhold til 2009.

Den samlede økonomi hos selvstændig erhvervsdrivende fiskere, som primært består af jollefiskere, er opgjort på grundlag af fiskerenes personlige årsopgørelser fra Skattestyrelsen, fremgår af figur 2.

Figur 2: Den samlede økonomi hos selvstændig erhvervsdrivende fiskere 2012-2017.

*Kilde: Departementet for Finansers egne beregninger på grundlag af data fra Skattestyrelsen og GLFK.*

Den del af fiskeriet, som er selvstændigt erhvervsdrivende, har tilsvarende oplevet en stigning i deres driftsresultat (EBIT). Overskuddet i den del af fiskeriet er i 2016 vokset til ca. 490 mio.kr. fra ca. 250 mio.kr. i 2012 svarende til 96 pct. Overskuddet faldt dog med ca. 100 mio.kr. i 2017 i forhold til 2016. Årsagen til forbedringen i fiskeriets samlede rentabilitet skyldes blandet andet. høje indhandlingspriser på hellefisk. Fordi hele driftsresultatet tilfalder fiskeren, kan det sidestilles med lønsummen i resten af fiskerierhvervet.

Summeres økonomien i figur 4 og 5, har det samlede fiskerierhverv opnået et samlet overskud på ca. 1 mia.kr. i 2017 og aflønnet besætningsmedlemmer og fiskere med i alt ca. 2 mia.kr.

Udviklingen i økonomien i fiskeriet har stor betydning for de offentlige indtægter både gennem person-, udbytte- og selskabsskatter, men også på grund af ressourcerenteafgifterne. Ressourcerenteafgifter medvirker til at sikre samfundet et afkast af udnyttelsen af de fælles fiskeressourcer. Stigende rentabilitet i særligt det havgående fiskeri på grund af høje priser og højere fangstmængder har i de senere år betydet, at ressourcerenteafgifterne fylder stadigt mere som indtægtskilde for det offentlige.

I 2018 var provenuet fra ressourcerenteafgifterne på 426 mio.kr. mod 49.000 kr. i 2005. I 2018 udgjorte afgiftsprovenuet fra rejer alene omkring 62 pct. I perioden 2014 til 2018 fremgår det af figur 3, at de offentlige indtægter fra skatter og ressourcerenteafgifter er steget med over 400 mio.kr. svarende til en stigning på 45 pct.

Figur 3: Offentlige indtægter fra skatter og ressourcerenteafgifter på fiskerierhvervet, 2014-2018 .

*Kilde: Skattestyrelsen, Grønlands Statistik og Departementet for Finanser og Skatters egne beregninger. Beregnet provenu for A-skatter fra selvstændig erhvervsdrivende del af fiskeriet. Det samlede provenu fra personskatter består af beskatning af indkomster fra både fiskere og fabriksmedarbejdere.*

1. **Udnyttelse af fiskeressourcen**

Det grønlandske fiskeri er reguleret igennem kvoter og licenser. Ifølge lov bekendtgøres i licensen for hver enkelt ejer eller selskab, hvilke arter pågældende licensholder må fiske, med hvilke fartøjer, og i hvilke territorium fiskeriet må finde sted samt nærmere betingelser for fiskeriet.

Erhvervsfiskeriet ved Grønland deles op i det havgående fiskeri og det kystnære fiskeri, som betegnes henholdsvis som udenskærs- og indenskærsfiskeri. Skelnen er baseret på både afstand fra kysten-3 sømil uden for fiskeriterritoriets basislinje, og fartøjsstørrelse - over eller under 75 BRT/120 BT. Større fartøjer skal fiske uden for en zone, som er tre sømil fra kysten, og mindre fartøjer kan fiske inden for tre sømilegrænsen.

Alle arter, der fiskes på, er betinget af, at man har licens til at fiske erhvervsmæssigt. Alle licenser udstedes af Departement for Fiskeri, Fangst og Landbrug. De anvendte licenstyper fremgår af tabel 1.

Der er primært 2 forskellige licenstyper:

* De tidsbegrænsede licenser, der udstedes for højst ét år af gangen, og de tidsubegrænsede licenser. Hvor den biologiske rådgivning gælder for flere år ad gangen, kan der udstedes tidsbegrænsede licenser, der gælder i flere år. Til hver type kan der knyttes en højst tilladt fangstmængde eller ej.
* Tidsubegrænset licens, hvortil der er knyttet højst tilladt fangstmængde, er en forudsætning for alt fiskeri efter rejer.

I det kystnære fiskeri efter hellefisk i Diskobugten, Uummannaq og Upernavik er licenser afhængig af fartøjs- længde (L.O.A.) på 6 meter.

* For fartøjerne over 6 meter er licensen tidsubegrænset med en højst tilladt fangstmængde.
* For fartøjer under 6 meter er licensen tidsbegrænset uden en individuel højst tilladt fangstmængde.

Tabel 1: Licenstyper pr. art og fartøjs type.

|  |  |  |  |  |
| --- | --- | --- | --- | --- |
|  | Tidsbegrænsede licenser | | Tidsubegrænsede licenser | |
|  | Højst tilladt mængde | Uden højst  tilladt mængde | Højst tilladt mængde | Uden højst  tilladt mængde |
| Fartøjer på | Alle arter, bortset fra rejer | Arter med fælles kvote |  |  |
| 75 BRT / 120 BT og | Rejer |  |
| derover |  |  |  |  |
| Fartøjer mindre end |  |  |  |  |
| 75 BRT / 120 BT og |  | Krabber | Rejer og hellefisk |  |
| over 6 meter |  |  |  |  |
| Fartøjer mindre end |  |  |  |  |
| 75 BRT / 120 BT og |  | Alle arter |  |  |
| under 6 meter |  |  |  |  |

TAC og kvoter fastsættes årligt, i både Vest- og Østgrønland af Naalakkersuisut for henholdsvis kystnært og havgående fiskeri, på baggrund af biologisk rådgivning for den enkelte art.

Undtagelsen fra det kvoterede fiskeri i Grønland er det frit fiskeri af hellefisk i det kystnære hellefiskefiskeri i hele Grønland uden for forvaltningsområderne ved Diskobugten, Uumannaq og Upernavik i Vestgrønland. Ligeledes er frit fiskeri efter kystnær hellefisk inden for kvotefrie områder, som er placeret i forvaltningsområderne.

Kvotesystemet for rejer er baseret på individuelt omsættelige kvoter (ITQ) siden 1990 for den havgående flåde og fra 1996 for den kystnære flåde. Omsættelighed betyder, at både kvoteandele og årskvotemængder kan handles. Rejekvoterne tildeles virksomhederne og er ikke betinget af, om bestemt eller bestemte fartøjer fisker dem. En virksomhed kan eje op til 33,33 pct. af rejekvoten i det havgående fiskeri og op til 15 pct. i det kystnære fiskeri. Der fordeles 43 pct. af den samlede TAC for rejer til den kystnære flåde og 57 pct. til den havgående flåde i Vestgrønland. TAC´en for rejer ved Østgrønland tildeles udelukkende den havgående flådekomponent.

I 2012 blev der indført individuelt omsættelige kvoter til fartøjer over 6 meter i det kystnære fiskeri efter hellefisk i forvaltningsområderne ved Diskobugten, Uumannaq og Upernavik i Vestgrønland. Den kystnære kvote efter hellefisk blev efterfølgende delt op på kvote til fartøjer 6 meter eller under, hvor der fiskes olympisk, og omsættelige kvote for fartøjer over 6 meter. En virksomhed kan højest eje op til 5 pct. af den samlede omsættelige kystnære hellefiskekvote.

For at sikre en hensigtsmæssig udnyttelse af kapaciteten i flåden med omsættelige kvoter er indført et system kaldet ”Kvoteflex”. Systemet tillader, at et selskab fra 15. nov. kan få et kvoteforskud på næste års kvote. Ligeledes tillades kvoteoverførsel fra indeværende år til næste år. Dog skal den overførte kvote skal anvendes inden 30. april. Både rejefiskeriet og det kystnære hellefiskefiskeri med fartøjskvoter er omfattet af kvoteflex.

**Fiskeflåden**

Der er relativt stor variation i fartøjsstørrelserne inden for fiskeflåden. Flåden består både af hundeslæder og joller samt nogle af verdens største fabrikstrawlere. En oversigt over fartøjer i 2018 er gengivet i Bilag A, tabel A.6.

Ejerstrukturen i den havgående del af fiskeflåden samt den kystnære rejeflåde er domineret af få store virksomheder.

Hovedparten af jollerne og de mindre fartøjer i den kystnære flåde er enten enkeltmandsejet eller drives af erhvervsfiskere i fællesskab.

Erhvervsfiskerflåden er domineret af et meget stort antal joller, der ikke er registreret i noget fartøjsregister. Jolleflåden repræsenterer en betydelig fiskerikapacitet i det kystnære fiskeri, men grundet den manglende registrering af disse erhvervsfartøjer findes der ikke nogen troværdig opgørelse af fiskerikapaciteten i dette fartøjssegment. I de senere år har der været stigende udstedelse af licenser i det kystnære fiskeri efter hellefisk og torsk, som det fremgår af figur 4. Det har givet et øget antal joller og små fartøjer - og en betydelig overkapacitet i dele af fiskeflåden.

Figur 4: Udvikling i udstedte licenser i det kystnære torskefiskeri og jollefiskeri efter hellefisk, 2013-2019.

*Kilde: GFLK.*

*Note: Antal udstedte licenser for jollefiskeriet efter hellefisk er det samlede antal licenser i hhv. forvaltningsområderne og resten af Grønland.*

En stor del af fiskeflåden består af ældre fartøjer som det fremgår af figur 5.

Figur 5: Fiskeflådens aldersfordeling (registrerede fartøjer over 6 m), oktober 2019.

*Kilde: Særkørsel fra Grønlands Statistik.*

*Note: To af trawlerne i den øvrige havgående flåde fiskede også efter rejer uden for Grønland i 2019.*

I 2019 var gennemsnitsalderen i flåden 24 år, og omkring halvdelen af fiskefartøjerne er 25 år gamle eller ældre. Det er derfor behov for fornyelse af dele af fiskeflåden. Der er i enkelte fiskerier er tale om en mere moderne flådestruktur. Dette gælder særligt for det havgående rejefiskeri, som består af dels helt nye fartøjer, dels af fartøjer mellem 17-19 år.

**TAC, kvoter og fangster**

Den samlede grønlandske TAC i det havgående fiskeri fordeles på kvoter tildelt det grønlandske fiskeri, kvoter tildelt EU i henhold til fiskeriaftale samt kvoter tildelt Rusland, Norge og Færøerne i henhold til bilaterale kvoteaftaler. I tabel 2 fremstilles de vigtigste fiskekvoter i Grønland. Der henvises i øvrigt til bilag A.

Tabel 2: De vigtigste fiskekvoter i Grønland, 2014-2019.

|  |  |  |  |  |  |  |
| --- | --- | --- | --- | --- | --- | --- |
| Tons | 2014 | 2015 | 2016 | 2017 | 2018 | 2019 |
| Rejer | 80.207 | 69.661 | 80.826 | 87.206 | 97.948 | 100.833 |
| *Havgående – Vest* | *45.262* | *39.365* | *45.715* | *49.223* | *55.517* | *57.332* |
| *Havgående – Øst* | *800* | *600* | *625* | 850 | 550 | 250 |
| *Kystnær – Vest* | *34.145* | *29.696* | *34.486* | *37.133* | *41.881* | *43.251* |
| Hellefisk | 38.154 | 41.728 | 40.022 | 41.575 | 41.875 | 44.301 |
| *Havgående – Vest* | *8.075* | *9.725* | *9.725* | *10.875* | *10.975* | *13.009* |
| *Havgående – Øst* | *3.685* | 3.803 | 1.797 | 2.500 | 2.700 | 2.755 |
| *Kystnær – Vest* | *26.394* | *28.200* | *28.500* | *28.200* | *28.200* | *28.537* |
| Torsk | 24.745 | 38.945 | 52.275 | 52.875 | 52.775 | 43.275 |
| *Havgående – Vest* | *-* | *5.000* | *5.000* | *5.000* | *5.000* | *-* |
| *Havgående - Sydvest og Øst* | *6.245* | *6.445* | *11.875* | *11.375* | *11.275* | *15.475* |
| *Kystnær* | *18.500* | *27.500* | *35.400* | *36.500* | *36.500* | *27.800* |
| Rødfisk | 6.900 | 9.700 | 6.500 | 5.525 | 5.525 | 2.974 |
| *Havgående – Vest* | *1.000* | *1.000* | *1.000* | *1.000* | *1.000* | *1.000* |
| *Havgående - Østa* | *5.900* | *8.700* | *5.500* | *4.525* | *4.525* | *1.974* |
| Makrel - havgående – Øst | 100.000 | 85.000 | 85.000 | 66.365 | 66.365 | 70.411 |
| Krabber - kystnær – Vest | 2.800 | 2.800 | 2.400 | 2.900 | 3.075 | 3.075 |
| Kammuslinger - kystnær – Vest | 2.520 | 2.520 | 2.520 | 2.520 | 2.520 | 2.520 |
| Stenbider (rogn) - kystnær - Vest | Frit fiskeri | 1.500 | 1.500 | 1.500 | 1.300 | 1.300 |

*a. I 2015 er rødfiskekvoten i Øst inkl. rødfiskekvote nord for 66o på 3.500 tons.*

*Kilde: APNN.*

De samlede fangstmængder for de vigtigste fiskearter, den samlede grønlandske flåde har fanget i perioden 2014-2018, vises fordelt på arter i Bilag A tabel x-5.

Der er desuden havgående kvoter i andre lande, primært af fiskerirettigheder i Norge, Rusland og på Færøerne, som tildeles det grønlandske fiskeri igennem bilaterale kvoteaftaler med de pågældende lande. I de bilaterale aftaler sikres Grønland rettigheder til fiskeri i andre landes farvande mod afgivelse af fiskerirettigheder i grønlandske farvande. I Bilag A (tabel x-4) er gengivet en oversigt over havgående kvoter i andre lande tildelt det grønlandske fiskeri, 2014-2019.

**Fiskeriaftale med EU**

Fiskeripartnerskabsaftalen med EU er Grønlands vigtigste fiskeriaftale. Grønland indgik fiskeriaftalen med Det Europæiske Fællesskab første gang 1. februar 1985. Aftalen forvaltes via protokoller, der forhandles løbende for flerårig periode ad gangen.

I aftalen sikres Grønland et finansielt vederlag for fiskerirettigheder, der tildeles EU i grønlandsk farvand. Ligeledes får Grønland toldfrihed på eksport af deres fiskeprodukter til EU´s indre marked. Aftalen danner rammen for den fælles indsats for at fremme et bæredygtigt og ansvarligt fiskeri. Fiskekvoterne, der stilles til rådighed for EU i protokolperioden, er angivet som vejledende og bliver fastsat for et år ad gangen på baggrund af videnskabelige anbefalinger, som netop skal sikre, at fiskeriet er bæredygtigt.

Den nye Fiskeriprotokol vil regulere EU’s fiskeri i grønlandsk farvand samt EU’s betaling herfor for perioden 2016 – 2020. Den tidligere protokol fra 2013-2015 havde kun en varighed på 3 år, på grund af revisionen af EU´s fælles fiskeripolitik. De aftalte kvotemængder i de to protokoller fremgår af Bilag A, tabel x-7.

Den finansielle kompensation består af følgende; en betaling for de kvoter, der stilles til rådighed for EU, licensbetalinger fra rederierne samt en sektor budgetstøtte. Herudover er der etableret en ”reserve” til dækning af eventuelle supplerende kvoter. Man har i den nye Fiskeriprotokol fået forhandlet sig frem til en lidt større finansiel kompensation for meget mindre kvoter, hvilket er til fordel for Grønland. Den samlede betaling, der fremgår af bilag A tabel x8, forudsætter, at EU tildeles de fulde kvotemængder angivet i protokollen. Reduktion i kvotemængderne vil tilsvarende reducere betalingen.

Forhandlinger af ny protokol i fiskeripartnerskabsaftalen, som skal gælde fra 1. januar 2021 forventes at begynde primo oktober 2019.

**Landbaseret produktion og indhandlingspligt**

Ud over fiskeri og produktion til havs indhandler fiskefartøjerne en del af deres fangst til fiskefabrikkerne, som videreforædler de indhandlede fisk til eksport. I 2018 blev der registreret indhandlinger til i alt 48 fabrikker og indhandlingsanlæg samt til 3 indhandlingsskibe.

Formålet med indhandlingspligten er at sikre beskæftigelse på land. Der er i dag i det havgående fiskeri indhandlingspligt på hellefisk og rejer på 25 pct. af fangsten i Vestgrønland. Derudover har der i en årrække været en særlig 100 pct. indhandlingspligt for den havgående hellefiskekvote i Vestgrønland med tilhørende fileteringspligt. Der er ikke nogen lovfast indhandlingspligt af den havgående torskekvote, men besluttes årligt af Naalakkersuisut.

Som udgangspunkt er hele fangsten i det kystnære fiskeri underlagt indhandlingspligt. Det er dog undtagelse for nogle fartøjer i det kystnære rejefiskeri, som har fået en dispensation for egen produktion på 75 pct. af fangsten til direkte eksport og med indhandlingspligt på 25 pct. Derudover har en enkelt fisker fået kystnær rejelicens og tilladelse til at producere 30 pct. af fangsten og har en landingspligt på 70 pct.

En oversigt over indhandlingsmængder er gengivet i Bilag A tabel x6, der viser den samlede mængde fra det havgående og kystnære fiskeri, som blev indhandlet til landproduktionen i perioden 2014-2018.

1. **Beskæftigelse og arbejdsstyrke i fiskerisektoren og andre sektorer**

Grønlands Statstik udarbejder kun en samlet beskæftigelsesstatistik for ansatte i fiskerierhvervet, som også inkluderer beskæftigelse i forbindelse med fangst og landbrug uden mulighed for at adskille den fra beskæftigelsen i fiskerierhvervet.[[2]](#footnote-2) Statistikken omfatter opgørelse af beskæftigelsen i fiskeriet og på fiskefabrikkerne.

Beskæftigelsen i fiskerierhvervet udgjorte ca. 4.391 hovedbeskæftigede i 2017 og er steget med 751 svarende til ca. 21 pct. siden 2014, jf. figur 6.

Figur 6: Beskæftigelse i det grønlandske fiskeri, 2018.

*Kilde: Grønlands Statistik. De nyeste tilgængelige tal er fra 2017.*

*Note: Antal hovedbeskæftigede i gennemsnit pr. måned*. Hovedbeskæftigelse defineres som den beskæftigelse, hvorfra en person i en given måned opnår den højeste registrerede løn. Alle øvrige ansættelser for denne pågældende person i den givne måned defineres som bibeskæftigelse. Den grønlandske beskæftigelsesstatistik opgøres ud fra månedlige registreringer. Grønlands Statistik definerer derfor beskæftigelse således: En person er beskæftiget i en given måned, hvis personen har været i beskæftigelse mindst én dag i den givne måned! Et yderligere krav er, at lønnen for dette arbejde som minimum skal svare til mindstelønnen for ikke-faglærte arbejdere ifølge den på tidspunktet gældende overenskomst mellem SIK og Naalakkersuitsut.

Figur 7 viser aldersfordelingen for besætningsmedlemmer på fartøjer 24 meter og over i 2015. Tallene inkluderer det samlede antal besætningsmedlemmer, som har været ansat på de fartøjer, uanset om de kun har været på en fisketur eller været ansat hele året. Det fremgår af figuren, at en stor del af besætningsmedlemmerne er relativt unge. Således er 57 pct. af det samlede antal på 16-45 år og 74 pct. på 16-50 år.

Figur 7: Aldersfordeling på besætningsmedlemmer på fartøjer 24 meter og over, 2018.

*Kilde: GFLK.*

På grund af manglende data er det ikke muligt at udarbejde aldersfordeling for besætningsmedlemmer på fartøjer mellem 6-24 meter. Årsagen til det er, at GFLK ikke registrerer bemanding på fartøjer under 24 meter, som ikke er omfattet af bekendtgørelsen om bemanding af grønlandske fartøjer.[[3]](#footnote-3)

Det har dog været muligt at udarbejde aldersfordeling for selvstændige erhvervsdrivende fiskere i 2018, jf. figur 8, som har fisket hovedsagligt med joller. Tallene inkluderer det samlede antal fiskere, uanset om de har fisket i begrænset periode eller hele året. Det fremgår af figuren, at en del jollefiskerene er oppe i alderen. Således er ca. 55 pct. fiskerene 46 år og over og ca. 15 pct. over 60 år.

Figur 8: Aldersfordeling for selvstændig erhvervsdrivende fiskere, 2018.

*Kilde: GFLK.*

*Note: Består hovedsagligt af jollefiskere.*

Antallet af registrerede arbejdssøgende er faldet kraftigt siden 2014 og forventes yderligere at falde i 2019 og i de kommende år. Mangel på arbejdskraft står i dag i vejen for, at virksomhederne kan drives og udvikles optimalt. Med de nye store anlægsopgaver, der er på vej, vil behovet for arbejdskraft stige betydeligt de kommende år. Manglen på arbejdskraft kan derfor risikere at bremse den fremtidige økonomisk vækst i Grønland.

Et meget aktuelt eksempel er, at fiskefabrikkerne i højere grad end nogensinde rekrutterer udenlandsk arbejdskraft på grund af manglede grønlandsk arbejdskraft. Dette sker ofte til at producere indhandling af fisk, som fartøjerne er pålagt at lande for at skabe lokal beskæftigelse i landet.

Der har været en kraftig stigning i tildeling af fiskelicenser i perioden siden 2013 (se også figur 4). Tallet toppede i 2017, men antallet af licenser i 2019 er fortsat på et langt højere niveau end i 2013.

Den største stigning ligger i antallet af jollelicenser, mens antallet af fartøjslicenser er steget stødt over hele perioden. Det har ikke kun betydet et øget antal joller og små fartøjer med tilhørende overkapacitet, men det har også bidraget til at beslaglægge en betydelig del af arbejdskraften. Det har medført en højere beskæftigelse i det kystnære fiskeri, end der er behov for at drive fiskeriet økonomisk rentabelt.

Denne problematik er illustreret i figur 9 med et eksempel fra indhandlingen af hellefisk i det kystnære fiskeri fra joller i forvaltningsområde 47 (Diskobugten, Uummannaq og Upernavik).

Figur 9: Jollefiskeri efter hellefisk 2018 i forvaltningsområde 47 (Diskobugten, Uummannaq og Upernavik). Andel af indhandlingsmængde pr. jolle fordelt på intervaller.

Kilde: GFLK.

Som et muligt udgangspunkt for i eksemplet at vurdere eventuelle strukturproblemer i dette fiskeri er anvendt en forudsætning om, at en jollefisker med fiskeri som hovederhverv bør have en indtjening på linje med den gennemsnitlige personindkomst i Grønland. Denne var i 2017 var på 245.000 kr.:

* For at generere et sådant overskud i jollefiskeriet efter hellefisk skal der i udgangspunktet indhandles minimum 20 tons hellefisk, naturligvis afhængig af indhandlingsprisen og driftsomkostninger.
* I 2018 var det kun ca. 23 pct. af jollerne, som indhandlede 20 tons hellefisk eller mere.
* Der var i 2018 ca. 27 %, der indhandlede 5 tons hellefisk eller mindre.

Det må derfor antages, at en meget stor del af licensindehaverne i fiskeriet efter hellefisk med joller i forvaltningsområde 47 er bierhvervs- eller fritidsfiskere med lav indtjening fra dette fiskeri. De mange bierhvervs- eller fritidsfiskere i dette fiskeri, der drives som et olympisk fiskeri og med en samlet kvote på et betydeligt højere niveau end den biologiske rådgivning, er med til at lægge et yderligere pres på ressourcen og reducere indtjeningsmulighederne for erhvervsfiskerne.

Det fremgår af Økonomisk Råds rapport i 2019, at givet presset på arbejdsmarkedet og behovet for at igangsætte andre erhvervsaktiviteter vil en effektivisering af fiskeriet via en aktiv reduktion i antallet af fiskere frigøre arbejdskraft og dermed bidrage til at nedbringe manglen på arbejdskraft i mange andre erhverv. Samtidigt vil det øge indtjeningsmulighederne for de tilbageværende aktører, hvis fiskerressourcerne forvaltes bæredygtigt.

Der er derfor behov for strukturændringer i det kystnære fiskeri, som kan frigøre arbejdskraft til andre erhvervsaktiviteter og bidrager til at øge økonomisk vækst i landet. Samtidig har dialog som led i kommissionsarbejdet med flere interessenter i fiskerierhvervet vist, at der ikke kan rekrutteres den fornødne uddannede arbejdskraft lokalt til mange af de mest højtlønnede jobs i det havgående fiskeri.

Der må derfor importeres megen højtuddannet arbejdskraft udefra for at sikre især kaptajner, styrmænd og maskinmestre til den attraktive trawlerflåde. Sammenlignet med eksempelvis Færøerne har Grønland et betydeligt efterslæb med hensyn til at få uddannet denne type arbejdskraft. Fiskerikommissionen vil i sit videre arbejde derfor også komme med konkrete anbefalinger til et løft af dette vigtige område.

**Bilag A**

Tabel A.1:Havgående kvoter i andre lande tildelt det grønlandske fiskeri, 2014-2019.

|  |  |  |  |  |  |  |
| --- | --- | --- | --- | --- | --- | --- |
|  |  |  |  |  |  |  |
| Tons | 2014 | 2015 | 2016 | 2017 | 2018 | 2019 |
| Internationalt |  |  |  |  |  |  |
| Blåhvillinga | 3.481 | 6.822 | 4.565 | 7.268 | 7.515 | 6.192 |
| Rejer (Svalbard, fiskedage) | 450 | 450 | 450 | 450 | 450 | 450 |
| Rejer (3L) | 76 | 0 | 0 | 0 | 0 | 0 |
| Norge |  |  |  |  |  |  |
| Torsk | 3.500 | 3.500 | 3.500 | 3.700 | 4.000 | 4.000 |
| Kuller | 900 | 900 | 900 | 900 | 900 | 900 |
| Sej | 700 | 700 | 700 | 500 | 500 | 500 |
| Bifangst | 260 | 260 | 260 | 300 | 300 | 300 |
| Rusland |  |  |  |  |  |  |
| Torsk | 5.325 | 5.100 | 5.100 | 5.050 | 4.450 | 4.166 |
| Kuller | 500 | 500 | 500 | 500 | 550 | 603 |
| Rejer | 500 | 500 | 500 | 500 | 500 | 500 |
| Bifangst | Max. 10% | Max. 10% | Max. 10% | Max. 10% | Max. 10% | Max. 10% |
| Færøerne |  |  |  |  |  |  |
| Sild | 2.100 | 2.100 | 2.500 | 2.500 | 2.500 | 3.200 |
| Blåhvilling | 5.000 | 5.500 | 8.000 | 13.000 | 16.000 | 13.500 |
| Bundfisk (fiskedage) | 60 | 0 | 0 | 0 | 0 | 0 |

a. Hele blåhvillingkvoten kan fiskes i færøsk og international zone.

Kilde: APNN.

Tabel A.2:Samlet fangstmængde af de vigtigste arter hos den grønlandske flåde, 2014-2018.

|  |  |  |  |  |  |
| --- | --- | --- | --- | --- | --- |
|  |  |  |  |  |  |
| Tons | 2014 | 2015 | 2016 | 2017 | 2018 |
| Rejer | 83.369 | 70.289 | 80.968 | 87.185 | 88.754 |
| *Havgående* | *45.287* | *36.346* | *40.662* | *43.983* | *48.995* |
| *Kystnært* | *38.082* | *33.944* | *40.306* | *43.202* | *39.758* |
| Hellefisk | 38.209 | 38.191 | 42.230 | 38.144 | 41.051 |
| *Havgående* | *11.464* | *13.318* | *11.564* | *13.402* | *13.724* |
| *Kystnært* | *26.745* | *24.873* | *30.666* | *24.742* | *27.327* |
| Torsk | 31.117 | 49.035 | 56.370 | 54.303 | 44.853 |
| *Havgående* | *12.619* | *23.668* | *21.747* | *22.329* | *21.874* |
| *Kystnært* | *18.497* | *25.366* | *34.623* | *31.975* | *22.980* |
| Rødfisk - havgående | 4.644 | 4.815 | 5.371 | 4.510 | 3.129 |
| Makrel - havgående | 78.382 | 30.390 | 36.031 | 46.568 | 63.018 |
| Krabber - kystnært | 1.683 | 1.857 | 1.950 | 2.210 | 2.646 |
| Kammuslinger - kystnært | 608 | 627 | 716 | 507 | 699 |
| Stenbider - kystnært | 8.106 | 7.094 | 4.985 | 7.384 | 6.726 |

Kilde: GFLK og Grønlands Statistik.

Note: Alle fangstmængderne er opgjort i levende vægt.

Tabel A.3:Indhandlingsmængder til fiskefabrikker i Grønland, 2014-2018.

|  |  |  |  |  |  |
| --- | --- | --- | --- | --- | --- |
|  |  |  |  |  |  |
| Tons | 2014 | 2015 | 2016 | 2017 | 2018 |
| Rejer | 42.590 | 33.788 | 42.604 | 42.573 | 46.648 |
| Hellefisk | 30.315 | 28.191 | 34.599 | 28.073 | 32.007 |
| Torsk | 21.035 | 33.585 | 40.258 | 36.076 | 27.397 |
| Krabbe | 1.683 | 1.857 | 1.950 | 2.210 | 2.646 |
| Stenbider | 8.106 | 7.094 | 4.985 | 7.384 | 6.726 |

Kilde: Grønlands Statistik.

Note: Alle fangstmængderne er opgjort i levende vægt.

Tabel A.4: EU’s fiskerirettigheder i Grønland pr. år i perioden 2013-2020:

|  |  |  |
| --- | --- | --- |
|  |  |  |
| Art, tons | Protokol 2013-2015 | Protokol 2016-2020 |
| Torsk | 2.200 | 1.800 |
| Rødfisk(Pelagisk) | 3.000 | 2.200 |
| Rødfisk(Demersal) | 2.000 | 2.000 |
| Hellefisk, Vest | 2.500 | 2.500 |
| Hellefisk, Øst | 4.315 | 5.200 |
| Rejer, Øst | 7.500 | 5.100 |
| Rejer, Vest | 3.400 | 2.600 |
| Helleflynder, Øst | 200 | 0 |
| Helleflynder, Vest | 200 | 0 |
| Lodde | 60.000 | 20.000 |
| Krabber | 250 | 0 |
| Skolæst, Øst | 100 | 100 |
| Skolæst, Vest | 100 | 100 |

Kilde: APNN. Fiskeripartnerskabsaftalen mellem Grønland og EU. Protokol 2013-2015 og 2016-2020.

Tabel A.5: Betalingen fra EU fordeles på følgende måde:

|  |  |  |
| --- | --- | --- |
|  |  |  |
| Mio.kr. | Protokol 2013-2015 | Ny protokol 2016-2020 |
| Betaling for kvoter | 101,5 | 97,8 |
| Licensbetaling fra EU redere | 11,2 | 14,2 |
| Sektorstøtte til fiskerierhvervet | 20,2 | 21,7 |
| I alt | 132,9 | 133,6 |
| Reserve til ekstra kvoter a | 11,2 | 12,7 |

Kilde: APNN. Fiskeripartnerskabsaftalen mellem Grønland og EU. Protokol 2013-2015 og 2016-2020.

a. Reserven kommer kun til udbetaling, såfremt EU får ekstra kvotemængder.

Note: Betalingen er omregnet fra euro til danske kroner ved brug af gennemsnits valutakurs fra 2015-2019.

Tabel A.6: Antal fartøjer i fiskeflåden fordelt efter størrelser, typer og byggematerialer, 2018.

|  |  |  |  |  |  |  |  |
| --- | --- | --- | --- | --- | --- | --- | --- |
|  |  |  |  |  |  |  |  |
|  | Kujalleq | Sermersooq | Qeqqata | Qeqertalik | Avannaa | Udenfor  inddeling | I alt |
| Fartøjsstørrelser |  |  |  |  |  |  |  |
| < 10 meter | 5 | 22 | 19 | 5 | 71 | - | 122 |
| 10-20 meter | 6 | 27 | 27 | 13 | 43 | - | 116 |
| 21-30 meter | - | 8 | 3 | 2 | 4 | - | 17 |
| > 30 meter | 4 | 14 | 4 | 2 | 2 | 15 | 41 |
| Fartøjstyper |  |  |  |  |  |  |  |
| Line | 7 | 23 | 24 | 12 | 91 | 1 | 158 |
| Garn/tejn mv. | 4 | 17 | 18 | 2 | 17 | - | 58 |
| Trawlere | 4 | 31 | 11 | 8 | 12 | 14 | 80 |
| Byggemateriale |  |  |  |  |  |  |  |
| Træ | 3 | 19 | 10 | 4 | 10 | - | 46 |
| Glasfiber | 6 | 20 | 32 | 7 | 85 | - | 150 |
| Stål | 6 | 32 | 11 | 11 | 25 | 15 | 100 |
| Fartøjer i alt | 15 | 71 | 53 | 22 | 120 | 15 | 296 |
| Andre fartøjer |  |  |  |  |  |  |  |
| Jolle | 103 | 205 | 227 | 278 | 875 | - | 1.668 |
| Hundeslæder | - | - | 3 | 22 | 446 | - | 471 |
| Snescootere | - | - | - | 45 | 601 | - | 646 |

Kilde: Grønlands Statistiks publikation, Fiskeri 2018.

Note: I søjlen uden for inddeling fremgår antallet af udenlandske fartøjer har fisket på grønlandske licenser.

1. De 5,1 mia.kr. i eksportværdi stammer fra Grønlands Statistiks opgørelse af nationalregnskabet hvilket afviger fra eksportværdien i udenrigshandelsstatistikken. Fra 1. kvartal 2019 sker der i udenrigshandelsstatistikken et skift opad i niveauet for værdierne og priserne for fiskeriprodukter. Det skyldes, at fiskeeksportørerne har ændret princippet for angivelse af de priser, som indberettes til toldfunktionen. De ændrede principper betyder, at værdien af den samlede vareeksport i udenrigshandelen kommer tættere på den eksportværdi, der allerede offentliggøres i nationalregnskabet. I nationalregnskabet benyttes varens værdi ved ejerskifte, mens det i udenrigshandelsstatistikken er varens værdi ved landegrænsen. [↑](#footnote-ref-1)
2. Til at knytte brancheoplysninger på beskæftigelsen anvendes Grønlands Erhvervsregister (GER). I GER er hver registreret virksomhed tildelt en branche ud fra virksomhedens primære aktivitet. Denne brancheinddeling er dog modificeret en anelse i statistikkens branchekodning. Således flugter beskæftigelsesstatistikkens brancher ikke fuldstændig med brancheinddelingen i GER. Motivationen bag denne modifikation er, at flere større virksomheder – særligt med tilknytning til fiskeri, som direkte eller indirekte beskæftiger fiskere – er registreret under andre brancher i GER. Dette forhold ville – uden modifikation – betyde, at beskæftigelsen i enkelte brancher – særligt inden for fiskeriet – blev stærkt undervurderet, mens beskæftigelsen i andre brancher – primært inden for handel og industri – blev tilsvarende overvurderet. [↑](#footnote-ref-2)
3. ## Selvstyrets bekendtgørelse nr. 13 af 17. november 2011 om bemandingen af grønlandske fiskefartøjer.

   [↑](#footnote-ref-3)